[pic] | KOMISIJA EVROPSKIH SKUPNOSTI |

Bruselj, 10.9.2009

COM(2009) 468 konč.

2009/0126 (ACC)

Predlog

SKLEP SVETA

o podpisu in sklenitvi prostovoljnega sporazuma o partnerstvu med Evropsko skupnostjo in Republiko Gano o izvrševanju zakonodaje, upravljanju in trgovanju na področju gozdov pri uvozu lesnih proizvodov v Skupnost

OBRAZLOŽITVENI MEMORANDUM

Akcijski načrt izvrševanja zakonodaje, upravljanja in trgovanja (FLEGT)[1], ki ga je Svet potrdil leta 2003[2], predlaga niz ukrepov, ki obsegajo podporo državam proizvajalkam lesa, večstransko sodelovanje za preprečevanje trgovine z nezakonito pridobljenim lesom, podporo pobudam zasebnega sektorja in tudi ukrepe v izogib vlaganjem v dejavnosti, ki spodbujajo nezakonito sečnjo. Temelj akcijskega načrta je vzpostavitev partnerstev FLEGT med Skupnostjo in državami proizvajalkami lesa, namenjenih preprečevanju nezakonite sečnje. Svet je leta 2005 sprejel Uredbo (ES) št. 2173/2005[3], ki uvaja shemo izdajanja dovoljenj in mehanizem preverjanja zakonitosti v Skupnost uvoženih lesnih proizvodov.

Svet je decembra 2005 izdal smernice, ki Komisiji nalagajo, da sklepa sporazume o partnerstvu z državami proizvajalkami lesa z namenom izvajanja Akcijskega načrta EU izvrševanja zakonodaje, upravljanja in trgovanja na področju gozdov (FLEGT) in zlasti spodbujanja trgovine s preverjenimi lesnimi proizvodi, uvoženimi v Skupnost iz navedenih partnerskih držav[4]. Sporazum z Gano je prvi tak sporazum o partnerstvu, o katerem sta se pogajala država proizvajalka in Skupnost.

Komisija je začela pogajanja z Gano februarja 2007. Pogajanja so potekala 18 mesecev ter so obsegala štiri zasedanja in sedem srečanj na tehnični delovni ravni. Med pogajanji je Komisiji pri tej nalogi pomagalo več držav članic. Komisija je Svet ves čas obveščala o napredku z rednimi poročili delovni skupini o gozdovih ter tudi vodjem misij EU in predstavnikom s sedežem v Gani. Po vsakem pogajalskem zasedanju sta imeli stranki srečanje za obveščanje javnosti, da bi bile zainteresirane strani obveščene o napredku pogajanj. Poleg tega je Gana sprejela tudi pristop soudeležbe civilne družbe in zasebnega sektorja pri pripravi sporazuma.

Sporazum obravnava vse sestavine, vsebovane v pogajalskih smernicah Sveta. Sporazum zlasti vzpostavlja okvir, institucije in sisteme sheme izdajanja dovoljenj FLEGT. Za sistem določa nadzor nad dobavno verigo, okvir pravne ustreznosti in zahteve po neodvisni reviziji. To je določeno v prilogah k Sporazumu in zagotavlja podroben opis struktur v podporo jamstvu zakonitosti, ki ga nudi izdajanje dovoljenj FLEGT. Gana je na podlagi obsežnih posvetovanj z zainteresiranimi stranmi razvila svojo opredelitev veljavne zakonodaje. Ta vključuje zakone in druge predpise, ki zagotavljajo pravice do sečnje in upravljanja z gozdovi, okoljsko in delovno zakonodajo, proračunska pravila, spoštovanje posesti in pravic rabe skupnosti lastnikov zemljišč ter druge družbene obveznosti iz predpisov v zvezi z gozdovi, kot tudi pravila izvozne trgovine.

Sporazum z namenom urediti trgovanje z vsemi lesnimi proizvodi ureja več kot le proizvode na seznamu v Prilogi II Uredbe FLEGT (ES) št. 2173/2005 ter s tem zavezuje Gano h graditvi sistema, ki bo Skupnosti jamčil, da so vsi gozdni proizvodi iz Gane zakonito proizvedeni, in prispeval k pozitivni in trajnostni gospodarski rasti Gane.

Sporazum določa uvozno kontrolo na mejah Skupnosti, kot je uvedena z Uredbo FLEGT (ES) št. 2173/2005 in z njo povezano izvedbeno Uredbo št. 1024/2008. Sporazum vključuje tudi opis dovoljenja FLEGT za Gano, ki ima obliko, predpisano z izvedbeno Uredbo (ES) št. 1024/2008.

Sporazum vzpostavlja mehanizem za dialog in sodelovanje na področju FLEGT s Skupnostjo, in sicer skupni mehanizem za spremljanje in revizijo. Za spremljanje učinkov in poročanje uvaja tudi načela sodelovanja zainteresiranih strani, socialne varnosti in preglednosti.

Sporazum določa časovni okvir in postopke za začetek veljavnosti Sporazuma ter izvajanje sheme izdajanja dovoljenj. Ker bo Gana nadgradila in preoblikovala svoj regulativni sistem in sistem upravljanja z informacijami, uvedla bolj obsežne kontrole dobavne verige in vzpostavila neodvisno preverjanje pravne ustreznosti, bo za predvidene naloge potrebnih nekaj let za razvoj in preskušanje sistemov ter izboljšanje zmogljivosti vlade, civilne družbe in zasebnega sektorja. Po pričakovanjih bo shema izdajanja dovoljenj FLEGT popolnoma delovala do konca leta 2010. Preden začne EU sprejemati dovoljenja FLEGT, bo shema izdajanja dovoljenj ocenjena na podlagi določenih meril. Koraki in postopek za to so določeni v Sporazumu in prilogah.

2009/0126 (ACC)

Predlog

SKLEP SVETA

o podpisu in sklenitvi prostovoljnega sporazuma o partnerstvu med Evropsko skupnostjo in Republiko Gano o izvrševanju zakonodaje, upravljanju in trgovanju na področju gozdov pri uvozu lesnih proizvodov v Skupnost

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe v povezavi s prvim pododstavkom člena 300(2) in členom 300(4) Pogodbe,

ob upoštevanju predloga Komisije,

ob upoštevanju naslednjega:

(1) Evropska komisija je maja 2003 objavila Akcijski načrt EU izvrševanja zakonodaje, upravljanja in trgovanja na področju gozdov (FLEGT)[5], ki je zahteval ukrepe za reševanje nezakonite sečnje z razvojem prostovoljnih sporazumov o partnerstvu z državami proizvajalkami lesa. Sklepi Sveta o akcijskem načrtu so bili sprejeti oktobra 2003[6], Parlament pa je predlog sprejel januarja 2004[7].

(2) Svet je 5. decembra 2005 pooblastil Komisijo, da začne pogajanja o sporazumih o partnerstvu za izvajanje akcijskega načrta EU izvrševanja zakonodaje, upravljanja in trgovanja na področju gozdov (FLEGT).

(3) Svet je 20. decembra 2005 sprejel Uredbo Sveta (ES) št. 2173/2005, ki je vzpostavila shemo izdajanja dovoljenj FLEGT za uvoz lesa v Evropsko skupnost iz držav, s katerimi je Skupnost sklenila prostovoljne sporazume o partnerstvu[8].

(4) Pogajanja z Republiko Gano so se zaključila in prostovoljni sporazum o partnerstvu med Republiko Gano in Evropsko skupnostjo o izvrševanju zakonodaje, upravljanju in trgovanju na področju gozdov pri uvozu lesnih proizvodov v Skupnost (v nadaljnjem besedilu: Sporazum) je bil parafiran 3. septembra 2008.

(5) Zato je v interesu Skupnosti, da Sporazum potrdi –

SKLENIL:

Člen 1

1. Sporazum med Evropsko skupnostjo in Republiko Gano o izvrševanju zakonodaje, upravljanju in trgovanju na področju gozdov pri uvozu lesnih proizvodov v Skupnost se odobri v imenu Skupnosti.

2. Besedilo sporazuma je priloženo temu sklepu.

Člen 2

V skupnem mehanizmu za spremljanje in revizijo, uvedenem s tem sporazumom v skladu s členom 19 Sporazuma, Skupnost zastopajo predstavniki Komisije.

Člen 3

Za namene uporabe člena 26 Sporazuma se Komisijo v skladu s postopkom iz člena 11(3) Uredbe (ES) št. 2173/2005 pooblasti, da sprejme instrumente, potrebne za spremembo prilog Sporazuma.

Člen 4

Predsednik Sveta se pooblasti, da imenuje osebo, pooblaščeno za podpis Sporazuma, s čimer izrazi privolitev Skupnosti, da jo Sporazum zavezuje[9].

Člen 5

Ta sklep se objavi v Uradnem listu Evropske unije .

V Bruslju, […]

Za Svet

Predsednik […]

[1] COM(2003) 251.

[2] UL C 268, 7.11.2003.

[3] UL L 347, 30.12.2005.

[4] Zaupni dokument Sveta 15102/05.

[5] COM(2003) 251.

[6] UL C 268, 7.11.2003.

[7] Dokument Parlamenta 7014/04.

[8] UL L 347, 30.12.2005.

[9] Generalni sekretar Sveta bo v Uradnem listu Evropske unije objavil datum začetka veljavnosti Sporazuma.